IZVEDBENA UREDBA KOMISIJE (EU) 2019/1873

z dne 7. novembra 2019

o postopkih usklajenega izvajanja okrepljenega uradnega nadzora s strani pristojnih organov mejnih kontrolnih točk nad proizvodi živalskega izvora, zarodnim materialom, živalskimi stranskimi proizvodi in sestavljenimi proizvodi

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter Sklepa Sveta 92/438/EGS (Uredba o uradnem nadzoru) (1) in zlasti člena 65(6) Uredbe,

ob upoštevanju naslednjega:

(1) Uredba (EU) 2017/625 določa, da se nad nekaterimi kategorijami živali in blaga pred njihovim vstopom v Unijo izvaja sistematičen nadzor na mejnih kontrolnih točkah.

(2) Iz člena 65(4) Uredbe (EU) 2017/625 izhaja, da bi morali pristojni organi mejnih kontrolnih točk v primeru suma goljufije ali zavajajoče prakse izvajalca dejavnosti ali v primeru resne ali ponavljajoče se kršitve pravil iz člena 1(2) navedene uredbe okrepiti uradni nadzor nad pošiljkami z istim poreklom oziroma namembnostjo. V skladu s členom 65(5) Uredbe (EU) 2017/625 pristojni organi odločitev o izvajanju takšnega okrepljenega nadzora sporočijo Komisiji in državam članicam prek sistema upravljanja informacij za uradni nadzor (IMSOC) iz člena 131 navedene uredbe.

(3) Za zagotovitev harmoniziranega pristopa k usklajenemu izvajanju okrepljenega uradnega nadzora nad določenim blagom, ki vstopa v Unijo, bi bilo treba določiti podrobne postopke za usklajeno izvajanje navedenega nadzora, vključno s pravili o vlogi IMSOC v zvezi s tem. Iz praktičnih razlogov bi bilo treba usklajeno izvajanje okrepljenega nadzora na mejah omejiti na kategorije pošiljk z določljivim obratom izvora, ki je naveden na seznamu, tj. na pošiljke proizvodov živalskega izvora, zarodnega materiala, živalskih stranskih proizvodov in sestavljenih proizvodov.

(4) Komisija bi morala ob prejemu obvestil pristojnih organov v skladu s členom 65(5) Uredbe (EU) 2017/625 zlasti oceniti, ali neskladnost temelji na sumu goljufije ali zavajajoče prakse ali na morebitni resni ali ponavljajoči se kršitvi pravil iz člena 1(2) Uredbe (EU) 2017/625, kot je na primer dajanje na trg proizvodov živalskega izvora, ki vsebujejo onesnaževala ali ostanke zdravil za uporabo v veterinarski medicini, katerih raven presega najvišjo mejno vrednost ostankov, ali proizvodov, ki niso skladni z Uredbo Komisije (ES) št. 2073/2005 (2).

(5) Da bi zmanjšali tveganje goljufivih ali zavajajočih praks predlaganja majhnih pošiljk v uradni nadzor, bi morala biti skupna teža skladnih pošiljk, potrebna za prenehanje usklajenega izvajanja okrepljenega uradnega nadzora, vsaj desetkrat večja od teže pošiljke, zaradi katere se je ukrep prvotno začel izvajati. Vendar bi bilo treba za preprečitev nesprejemljivega upravnega in finančnega bremena za pristojne organe in izvajalce dejavnosti določiti največjo skupno težo skladnih pošiljk, potrebno za prenehanje usklajenega izvajanja okrepljenega uradnega nadzora.

(6) Če se med usklajenim izvajanjem okrepljenega uradnega nadzora pri treh pošiljkah, ki vstopajo v Unijo, ugotovi ista vrsta kršitve, kot je navedena v obvestilu v skladu s členom 65(5) Uredbe (EU) 2017/625, bi bilo treba usklajeno izvajanje okrepljenega uradnega nadzora nadaljevati, dokler njegovi rezultati in ukrepi pristojnih organov zadevnih tretjih držav ne postanejo zadovoljivi. V navedenem primeru bi morala Komisija od pristojnih organov zadevnih tretjih držav zahtevati, da izvedejo potrebne preiskave in ukrepe za izboljšanje stanja v obratu izvora ter o tem poročajo Komisiji.

(7) Zaradi učinkovitosti nadzornega sistema bi morale imeti države članice možnost, da nekatere pošiljke izključijo iz usklajenega izvajanja okrepljenega uradnega nadzora, in sicer v primerih, ko se pošiljkam zavrne vstop v Unijo iz razlogov, ki niso povezani s kršitvijo, zaradi katere se usklajeno izvaja okrepljen uradni nadzor.

(8) Ker se Uredba (EU) 2017/625 uporablja od 14. decembra 2019, bi se morala tudi ta uredba uporabljati od navedenega datuma.

(9) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Predmet urejanja in področje uporabe Ta uredba določa pravila v zvezi s postopki usklajenega izvajanja okrepljenega uradnega nadzora s strani pristojnih organov mejnih kontrolnih točk nad proizvodi živalskega izvora, zarodnim materialom, živalskimi stranskimi proizvodi in sestavljenimi proizvodi, ki vstopajo v Unijo z namenom dajanja na trg.

Člen 2 Opredelitev pojmov V tej uredbi „obrat izvora“ pomeni obrat izvora v tretji državi, vključno s plovili tretjih držav, ki je uvrščen na sezname, sestavljene v povezavi z izvozom proizvodov živalskega izvora, zarodnega materiala, živalskih stranskih proizvodov in sestavljenih proizvodov v Unijo v skladu z ustrezno zakonodajo Unije.

Člen 3 Začetek usklajenega izvajanja okrepljenega uradnega nadzora 1. Pristojni organi bi morali pri obveščanju Komisije in drugih držav članic o svoji odločitvi prek IMSOC v skladu s členom 65(5) Uredbe (EU) 2017/625 navesti obrat izvora, kategorijo blaga, vključno z njegovim poimenovanjem in oznako kombinirane nomenklature iz Priloge I k Uredbi Sveta (EGS) št. 2658/87 (3), ter kršitev, zaradi katere naj bi se začelo usklajeno izvajanje okrepljenega uradnega nadzora. 2. Komisija po prejemu obvestila iz odstavka 1 oceni, ali so izpolnjeni naslednji pogoji: (a) obvestilo temelji na domnevnih goljufivih ali zavajajočih praksah ali na morebitni resni ali ponavljajoči se kršitvi pravil iz člena 1(2) Uredbe (EU) 2017/625; (b) obvestilo je povezano z dejanjem ali opustitvijo dejanja, za katero je odgovoren obrat izvora zadevne pošiljke; (c) v zvezi z zadevno pošiljko še ne poteka usklajeno izvajanje okrepljenega uradnega nadzora v skladu s to uredbo in (d) v zvezi z zadevno pošiljko se ne uporabljajo ukrepi v nujnih primerih, sprejeti v skladu s členom 53 Uredbe (ES) št. 178/2002 Evropskega parlamenta in Sveta (4) ali členom 261 Uredbe (EU) 2016/429 (5), ali posebni ukrepi, sprejeti v skladu s členom 128 Uredbe (EU) 2017/625, zaradi kršitve, navedene v obvestilu iz odstavka 1. 3. Komisija rezultate ocene iz odstavka 2 zabeleži v IMSOC. 4. Kadar rezultati ocene iz odstavka 2 pokažejo, da so potrebni pogoji izpolnjeni, začnejo pristojni organi mejnih kontrolnih točk v vseh državah članicah usklajeno izvajati okrepljen uradni nadzor.

Člen 4 Postopki usklajenega izvajanja okrepljenega uradnega nadzora 1. Pristojni organi mejnih kontrolnih točk v vseh državah članicah izvajajo identifikacijske in fizične preglede iz člena 49 Uredbe (EU) 2017/625 za vsako pošiljko, ki prihaja iz istega obrata izvora in vsebuje isto kategorijo blaga, kot sta navedena v IMSOC v skladu s členom 3(1), in sicer za isto vrsto kršitve, kot je navedena v IMSOC v skladu z navedenim členom. 2. Za preglede iz odstavka 1 se pošiljke izberejo na podlagi oznak kombinirane nomenklature, ki so navedene v IMSOC v skladu s členom 3(1). 3. Kadar navedene oznake niso dovolj podrobne, da bi omogočale pravilno opredelitev kategorije blaga, pristojni organi mejnih kontrolnih točk za pošiljke, izbrane na podlagi navedenih oznak, usklajeno izvajanje okrepljenega nadzora uporabijo zgolj, če ustrezajo poimenovanju blaga, navedenemu v skladu s členom 3(1). 4. Pristojni organi v IMSOC zabeležijo razloge, zaradi katerih v skladu z odstavkom 3 za izbrano pošiljko ne uporabijo usklajenega izvajanja okrepljenega uradnega nadzora.

Člen 5 Naloženi pregledi 1. Če se med usklajenim izvajanjem okrepljenega uradnega nadzora pri treh pošiljkah, ki vstopajo v Unijo, ugotovi ista vrsta kršitve, kot je navedena v obvestilu iz člena 3(1), Komisija pristojni organ tretje države, v kateri se nahaja obrat izvora neskladne pošiljke, zaprosi, naj: (a) izvede potrebne preiskave, da se ugotovijo razlogi za kršitve (v nadaljnjem besedilu: naloženi pregledi); (b) sprejme akcijski načrt v zvezi z obratom izvora za učinkovito izboljšanje stanja in (c) poroča o ukrepih iz točk (a) in (b), vključno z rezultati akcijskega načrta. 2. Komisija pozorno spremlja rezultate naloženih pregledov in akcijskega načrta ter sprejme nadaljnje ukrepe, vključno z ukrepi v skladu s členom 53 Uredbe (ES) št. 178/2002 in členom 127(4) Uredbe (EU) 2017/625, kadar: (a) pristojni organ tretje države ne sprejme ustreznih ukrepov za učinkovito izboljšanje stanja ali (b) pristojni organi držav članic še naprej sporočajo nezadovoljive rezultate usklajenega izvajanja okrepljenega uradnega nadzora.

Člen 6 Prenehanje usklajenega izvajanja okrepljenega uradnega nadzora 1. Usklajeno izvajanje okrepljenega uradnega nadzora se konča v naslednjih primerih: (a) ko se pristojni organ odloči preklicati obvestilo iz člena 3(1) in o tem prek IMSOC obvesti Komisijo in druge države članice, pri čemer navede razloge za takšno odločitev, ali (b) ko so izpolnjeni naslednji pogoji: (i) pristojni organi mejnih kontrolnih točk v državah članicah so v okviru usklajenega izvajanja okrepljenega uradnega nadzora v IMSOC zabeležili neprekinjen niz vsaj 10 zadovoljivih rezultatov in (ii) skupna teža pošiljk iz točke (i) je vsaj desetkrat večja od teže pošiljke, na katero se nanaša obvestilo iz člena 3(1), ali dosega neto težo 300 ton, pri čemer se upošteva nižja od navedenih tež. 2. V primeru, da je Komisija zahtevala naložene preglede v skladu s členom 5(1)(a), pa se usklajeno izvajanje okrepljenega uradnega nadzora konča, ko: (a) so pristojni organi mejnih kontrolnih točk v državah članicah v okviru usklajenega izvajanja okrepljenega uradnega nadzora v IMSOC zabeležili neprekinjen niz vsaj 30 zadovoljivih rezultatov in (b) je pristojni organ tretje države sprejel zadovoljiv akcijski načrt v skladu s členom 5(1)(b).

Člen 7 Stroški usklajenega izvajanja okrepljenega uradnega nadzora Stroške usklajenega izvajanja okrepljenega uradnega nadzora nosi izvajalec dejavnosti, odgovoren za pošiljke, nad katerimi se izvaja navedeni nadzor.

Člen 8 Pošiljke, izključene iz usklajenega izvajanja okrepljenega uradnega nadzora 1. Pristojni organi lahko pošiljko izključijo iz usklajenega izvajanja okrepljenega uradnega nadzora, če se ji zavrne vstop v Unijo v skladu s členom 66(1) Uredbe (EU) 2017/625 iz razlogov, ki niso povezani s kršitvijo, zaradi katere se usklajeno izvaja okrepljen uradni nadzor. 2. Pristojni organi v IMSOC zabeležijo razloge za izključitev pošiljke iz usklajenega izvajanja okrepljenega uradnega nadzora v skladu z odstavkom 1.

Člen 9 Začetek veljavnosti in uporaba Ta uredba začne veljati dvajseti dan po objavi v Uradnem listu Evropske unije. Uporablja se od 14. decembra 2019.

Ta uredba je v celoti zavezujoča in se neposredno uporablja v vseh državah članicah. V Bruslju, 7. novembra 2019 Za Komisijo Predsednik Jean Claude JUNCKER

(1) UL L 95, 7.4.2017, str. 1.

(2) Uredba Komisije (ES) št. 2073/2005 z dne 15. novembra 2005 o mikrobioloških merilih za živila (UL L 338, 22.12.2005, str. 1).

(3) Uredba Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (UL L 256, 7.9.1987, str. 1).

(4) Uredba (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (UL L 31, 1.2.2002, str. 1).

(5) Uredba (EU) 2016/429 Evropskega parlamenta in Sveta z dne 9. marca 2016 o prenosljivih boleznih živali in o spremembi ter razveljavitvi določenih aktov na področju zdravja živali („Pravila o zdravju živali“) (UL L 84, 31.3.2016, str. 1).